《和穆父待制蓬莱观雪》
宋代·杨杰

戊辰岁历长，两春一逢腊。上瑞兆丰年，同云弥六合。

初如天马来，奔入银河蹋。梁苑客后至，郢楼曲难答。

锦绣方还里，樽罍喜开阁。光照孙康书，寒恤袁安榻。

但爱川陆平，不问瑶珉杂。扁舟欲泛剡，凛气若浮漯。

龙图屡烹试，风腋顿爽飒。明月交清辉，绛笼不燃蜡。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。